Aldi taber 300 mio kr. i Danmark

Virksomheder Eksklusivt for kunder

Den tyske Aldi-kæde, en af pionererne i discountmarkedet for dagligvarer, fortsætter med at slå sine egne rekorder i underskud.



Koncernens danske selskab kom ud af 2015 med et underskud på 297 mio. kr.



Dermed har Aldi tabt i underkanten af 1 mia. kr. i Danmark i løbet af de sidste fem år.



Det fremgår af et årsregnskab, som netop er offentliggjort.



Omsætningen vokser



Aldi Holdings tyske direktør Volker Kasch oplyser i beretningen, at resultatet er utilfredsstillende. Han hæfter sig dog ved, at Aldis omsætning vokser i Danmark.



Sidste år steg salget fra 3479 mio. kr. til 3574 mio. kr., og det sker i et detailmarked, der ellers lider under nulvækst.



”Selvom vi har lukket adskillige butikker, har der været en stigning i omsætningen. Resultatet er ikke blevet for forventet, hvilket skyldes stigende omkostninger og store investeringer,” skriver direktøren.



Stor opbakning fra Tyskland



Forsigtigt skriver han, at han forventer en ”stabilisering af resultatet i 2016”, der fortsat vil være præget af investeringer i butiksnettet og organisationen.



Opbakningen fra Aldis hovedkvarter i Tyskland er usvækket. De sidste to år har tyskerne skubbet 950 mio. kr. ind i frisk kapital til det danske selskab, som ved udgangen af 2015 havde en egenkapital på 1,2 mia. kr.

